Hawelose snel slagoffers in Manchester te hulpStephen Jones (ITV News) Ná die selfmoordbom-tragedie in Manchester in Brittanje het ŉ hartroerende storie van naastediens onlangs aan die lig gekom. Stephen Jones (35) is ŉ hawelose man wat ten tyde van die konsert rustig geslaap het. Hy het wakkergeskrik toe hy die harde slag hoor, ondersoek gaan instel – en onmiddellik ingespring om die slagoffers by te staan. ŉ Nuusvideo van Jones het sedertdien wêreldwyd op sosiale media versprei. “Daar was baie ander haweloses wat kom help het. En toe ons die bebloede kinders sien…. As ek nie gaan help het nie, sou ek nooit met myself kon saamleef nie,” het Jones gesê. “Ek het gehelp om spykers uit kinders se arms te trek en moes selfs uit een dogtertjie se gesig ŉ spyker haal.” David Sullivan, voorsitter van die West Ham United Football-klub en sy seun Dave het die video gesien en was diep geraak deur dié man se optrede. “As jy hierdie man kan opspoor, sal ek ses maande huur namens hom betaal,” het David vir sy seun gesê. Die Sullivans het hulle tot sosiale media gewend op Jones op te spoor. Hulle beplan om vir hom nuwe klere en kos te koop en daar is selfs ŉ onderneming wat vir Jones ŉ werk aangebied het. “Almal verdien ŉ tweede kans, ek weet nie wat met hom gebeur het nie, maar ek hoop werklik dat hy sy lewe weer kan regruk,” het Dave gesê. Volgens Sullivan was dit ŉ tragiese gebeurtenis hoewel die reaksie van die mense in Manchester braaf was en almal saamgestaan het. “Stephen was net een van die honderde mense wat van hulle eie veiligheid vergeet het en gejaag het om die ander mense by te staan.”